Raši, Richard, poslanec NR SR (2010-08-05):
Ďakujem pekne. Vážený pán predseda, vážený pán predsedajúci, ctená pani predsedníčka vlády, vážený pán minister zdravotníctva a ostatní členovia vlády, ctené kolegyne, kolegovia. Ospravedlňujem sa, že k vám budem hovoriť chrbtom, ale mikrofóny sú takto nastavené. Budem vecný, prejdem rovno k programovému vyhláseniu vlády a zároveň chcem odprezentovať aj pripomienky, ktoré už prišli z terénu, ktoré prišli z terénu od lekárov, od odborných spoločností, ale aj zástupcov zamestnancov. Prvou pripomienkou alebo prvým postulátom je, že program, ktorý bol prezentovaný, je chápaný ako návrat Zajacovej reformy, čo aj pán minister povedal, že nebola zlá, ale bola zle odkomunikovaná. Druhým je, že ani slovo sa v programovom vyhlásení nenachádza o zdravotníkoch a o potrebe ich stabilizácie, napriek tomu, že všetci vieme, že riziko straty ďalších zamestnancov v zdravotníctve je pomerne veľké, pričom nejde len o ekonomickú stabilizáciu, ale aj o stabilizáciu z hľadiska pracovného prostredia, ale tretí fakt, a fakt, ktorý zarezonoval medzi zdravotníckou obcou, najviac bol, že z návrhu, ktorý odišiel z ministerstva zdravotníctva, a ktorý sme dostali ako bývalí ministri teraz, ktorý som dostal ako bývalý minister na pripomienkovanie, vypadli mnohé body, ktoré naozaj boli pre systém pozitívne a zdravotnícka obec to chápe, vážený pán minister, ako prvé K.O., ktoré si dostal, pretože naozaj aj tých niekoľko pozitívnych bodov, ktoré mohli byť prospešné pre systém z tohto programového vyhlásenia, vypadli. A teraz by som prešiel k jednotlivým konkrétnym vyjadreniam. Prvou otázkou je, píše sa, že systém zdravotnej starostlivosti musí zabezpečiť dostupnosť opodstatnenej zdravotnej starostlivosti. Otázka je, že kto doteraz vykonával zdravotnú starostlivosť neopodstatnene, či to boli zdravotníci, či to boli pacienti, a ak o nich vieme, treba ich identifikovať a treba ich z nášho systému odstrániť. Za druhé. Píše sa, že zdravotná starostlivosť má byť poskytovaná v adekvátnej kvalite, za čo najnižšiu cenu. Dovoľte mi, aby som prečítal, aký bol návrh ministerstva zdravotníctva. Ministerstvo zdravotníctva navrhovalo, aby zdravotná starostlivosť bola poskytovaná v maximálnej kvalite, za adekvátnu cenu. Z maximálnej kvality sa stala adekvátna kvalita, a z adekvátnej ceny sa stala čo najnižšia cena. Pán minister, kto určí mieru adekvátnej kvality? Nebude adekvátna kvalita nižšia ako doteraz? Najmä vtedy, keď rozsah zdravotnej starostlivosti, ako sa píše ďalej, bude viazaný na príjem, na disponibilné zdroje. Za tretie. Píše sa, že záťaž financovania zdravotníctva aj vo forme individuálnych platieb by mala byť rozložená spravodlivo. Naozaj je otázkou, čo bude spravodlivé na tom, ak tí pacienti, ktorí doteraz nemuseli platiť, si za zdravotnú starostlivosť platiť budú. Po štvrté. Zdravotníctvo 2020. Naozaj aj ja chápem zdravotníctvo ako kategóriu, kde je možné nájsť určitý konsenzus, ale ako som povedal aj na výbore, v prezentovanom materiáli ide naozaj o hodnotové rozdiely, a aj podľa reakcií, ktoré určite, pán minister, sám vnímate z terénu, s touto, s týmto programovým vyhlásením za rezort zdravotníctva konsenzus ani medzi zdravotníkmi, ani medzi odbornými spoločnosťami, nájdený nebude. Po piate. Vláda posilní prevenciu a motiváciu, vrátane podpory existujúcich celonárodných programov, a ďalej podporí sa aj, podporí ďalšie programy, ako sú národný program pre seniorov a onkologických pacientov, bez nároku na dodatočné rozpočtové zdroje. Z ministerstva zdravotníctva išiel návrh, že podporí rozvoj ďalších programov, ktoré budú kryté rozpočtovými zdrojmi. Vážený pán minister, pokiaľ národný onkologický program, ktorý už čaká iba na podpis, nebude krytý rozpočtovými zdrojmi, nebude sa môcť robiť prevencia, nebude sa môcť robiť vzdelávanie pacientov, vzdelávanie zdravotníkov, nebude sa môcť robiť skríning, teda vyhľadávanie onkologických ochorení, ktorý je jednoducho finančne náročný, ale stále je finančne výrazne menej náročný, ako je liečba daných ochorení. Pokiaľ sa nepodarí financovať národné programy, ako je Národný onkologický program alebo národný program ochrany seniorov, pacienti, počet onkologických ochorení sa nám bude naďalej zvyšovať. Ďalší bod. Vláda zavedie bonus pre obyvateľov, ktorí nevyčerpali zdravotnú starostlivosť v danom roku. Tento bod je chápaný ako iná forma Zajacových dvadsaťkorunáčok a chcem vám prečítať to, čo, aký návrh išiel pôvodne. Vláda umožní možnosť bonifikácie pacientov, ktorí sa zúčastňujú na preventívnych prehliadkach, alebo sa ináč starajú o svoje zdravie. Áno, to je správny postoj, ktorý chcel pán minister prezentovať, aby sa bonifikoval niekto, kto sa stará o svoje zdravie. Zmenilo sa to na to, že bude bonifikovaný ten, ktorý nevyčerpá zdravotnú starostlivosť. Všetci, čo máte svojich príbuzných lekárov, zdravotníkov, viete, že pacienti môžu nevyčerpať zdravotnú starostlivosť aj kvôli možnej bonifikácii, a potom prísť k lekárovi častokrát, keď už je neskoro. Za siedme. Je tam časť, ktorá hovorí o indikátoroch kvality, o štandardných terapeutických postupoch, o eHealth-e alebo o health technology assessment-e, je to časť, ktorá bola začatá na ministerstve zdravotníctva, a ktorá bola ponechaná, a ktorá je pozitívnym prvkom tohto programového vyhlásenia. Za ôsme. Vláda vráti nezávislosť Úradu pre dohľad nad zdravotnou starostlivosťou. Chcem pripomenúť, že pôvodne bolo v návrhu, že predseda Úradu pre dohľad nad zdravotnou starostlivosťou bude vyriešený, a menovaný, a schválený tu v parlamente. Vypadlo to, čiže, myslím si, že tak, keď považujete súčasného predsedu Úradu pre dohľad nad zdravotnou starostlivosťou za závislého, pretože ho menuje vláda, tak, tak isto zostane bez ohľadu na to, kto bude šéfom Úradu pre dohľad nad zdravotnou starostlivosťou, takisto bude závislý na vláde, ako tomu bolo podľa vás doteraz. Deviaty bod. Veľmi kritický pre celé slovenské a zvlášť bratislavské zdravotníctvo. Rázsochy. V jednej z predvolebných diskusií som pani poslankyni Sabolovej povedal, že sme za Rázsochy, tak ako aj KDH, ale že Rázsochy dostaviate iba vtedy, keď pôjdete s nami do vlády. Z ministerstva zdravotníctva išiel návrh na dostavbu Rázsoch, tento návrh z tohto vyhlásenia vypadol. Vážený pán minister, ak nebudú Rázsochy, skončí výchova medikov v Bratislave a bude veľmi otrasené bratislavské zdravotníctvo, aj celoslovenské, lebo viac ako 40 %, viac ako 30 % pacientov z celého Slovenska je odliečených práve v Bratislave. Bratislavská nemocnica má 3-tisíc lôžok, má 5-tisíc zamestnancov, bol som tam riaditeľom, je v technicky katastrofálnom stave pri vysokej kvalite personálu. Mali ste to vo vyhlásení, je to ďalší podraz voči vám a voči vami prezentovanému programu. Za ďalšie, vláda sa zbaví nemocníc, teda pardon, vláda chce zachovať, chce vytvoriť sieť zdravotníckych zariadení, ktorá musí byť schopná reagovať aj na udalosti s hromadným postihnutím osôb. Pán minister, pokiaľ sa zbavíte nemocníc a v rámci transformácie na akciovky sa vám do akcionárskej štruktúry dostanú aj iní akcionári, ako je štát, budete mať problém pri akejkoľvek kritickej situácii, sám som to zažil, keď jeden z poskytovateľov záchrannej zdravotnej služby odmietol nastúpiť na bodoch, ktoré prevádzkoval, do práce, a keby nezasiahli nemocnice a štát, mohol byť z toho veľký problém. Naozaj nemocnice, ktoré nebudete mať pod vlastnou kontrolou, nebudete im vedieť ani v mimoriadnych situáciách nariadiť nič. Po jedenáste. Veľmi kritický bod, ktorý sa stretol s veľkým nesúhlasom odbornej obce. Vláda zavedie predpisovanie liekov na úrovni účinnej látky. Má to viacero rovín. Buď je to prejav nedôvery voči lekárom, alebo prejav toho, že tvrdíte, že lekári sú motivovaní farmabiznisom, a teda finančne alebo nefinančne. Pán minister, na to, ako bývalý riaditeľ mnohých firiem, pokiaľ viete o firmách, ktoré toto robia, treba proti nim konkrétne zasiahnuť a treba ich na trhu zlikvidovať, lebo ak lekárom nedovolíte písať lieky tie, ktoré si myslia, že sú pre ich pacientov najlepšie, môže sa stať, že predpísaním účinnej látky môže dôjsť k alergii alebo k intolerancii na rozličné aditívne a prídavné látky a jednoducho môže byť z toho vážna zdravotná komplikácia. Za druhé, najmä starí pacienti, neviem si predstaviť, že im bude lekárnik vysvetľovať v lekárňach z osemdesiatich možností lieku, ktorý je pre nich najlepší. Za ďalšie, ak existuje farmalobing, presunie sa na úroveň lekární a z hľadiska systémových opatrení sa naozaj neurobí nič. Toto opatrenie je naozaj veľmi negatívne vnímané a urobí zle nielen zdravotníkom, ako aj pacientom. Za dvanáste. Vláda zruší povinnosť vystavovania odporúčacích listov k špecialistom, pokračujem, so zreteľom na bezpečnosť pacienta bude odosielanie pacientov lekárom všeobecnej starostlivosti do špecializovanej ambulantnej starostlivosti zdôvodnené v dokumentácii stanovenou formou. Buďme otvorení, treba výmenné lístky alebo nie? Keď nie, treba ich zrušiť úplne. Ale toto je taký mačkopes. Pretože pôvodný návrh bol, že pacient, ktorý pôjde k špecialistovi si zaplatí, ktorý pôjde k všeobecnému lekárovi, tento to zdôvodní v dokumentácii, že tam ísť musí, a musí tam stráviť ten čas, a potom ide k špecialistovi. Čo bude s pacientmi, ktorí nepôjdu k všeobecnému lekárovi, pôjdu rovno k špecialistovi a na základe toho, že pacient si nemusí pamätať všetky svoje alergie a lieky, ktoré berie, a špecialista ho nemusí poznať, dôjde k poškodeniu zdravia pacienta? Buď to zrušte úplne, keď si myslíte, že výmenné lístky terorizujú pacientov a jednoducho aj tak neplnia svoj účel, alebo to zachovajte vo forme, nemusia to volať výmenný lístok, nech sa to volá zdôvodnenie zdravotnej dokumentácie, ale zachovajte to potom komplexne, lebo z týchto nejasností môžu byť iba problémy. Za ďalšie, za trináste. Vláda zavedie systém zavedenia hornej hranice výšky platieb za lieky pre vybrané skupiny obyvateľov. Vážený pán minister, vaše pôvodné znenie, ktoré bolo aj v programovom vyhlásení vlády, a ktoré malo naozaj sociálny charakter, bolo, vláda zavedie hornú hranicu za čerpanie zdravotnej starostlivosti. Medzi hornou hranicou výšky platieb za lieky, a medzi hornou hranicou výšky platieb za čerpanie zdravotnej starostlivosti je obrovský rozdiel. Obrovský rozdiel je práve preto, že sa ďalej hovorí o tom, že bude definovaný rozsah bezplatnej zdravotnej starostlivosti. Pokiaľ sa zavedie horná hranica iba výšky platieb za lieky, tak starí pacienti, ktorí potrebujú čerpať aj zdravotnú starostlivosť, nebudú od platenia za zdravotnú starostlivosť nijako chránení. Mali ste tam dobrú vetu. Bohužiaľ, zásahom pravdepodobne niekoho, kto drží financie v rukách, to bolo zmenené a teraz je to naozaj opatrenie, ktoré môže byť výrazne rizikové pre starých pacientov. Za štrnáste. Vláda zadefinuje zákonný nárok na rozsah zdravotnej starostlivosti, hradenej z verejného zdravotného poistenia, pričom tento rozsah, ktorý bude teda bezplatný, bude stanovený s prihliadnutím na vývoj zdrojov verejného zdravotného poistenia a sociálno-ekonomickú situáciu na Slovensku. Vieme, čo sa môže stať. Môže sa stať to, naozaj môže byť vývoj zdrojov taký, že rozsah zdravotnej starostlivosti sa môže zúžiť výrazne. Chýba akékoľvek krytie, akákoľvek limitácia výkonov, limitácia finančných nákladov pre rizikové skupiny. Pokiaľ nezavediete, a pokiaľ tam nedostanete nejaký iný ochranný prvok, naozaj sa môže stať, že ľudia, či starí či mladí, chorí viac alebo menej, budú za zdravotnú starostlivosť platiť. A nebudú to naozaj iba Zajacove dvadsaťkorunáčky, budú to mnoho, desať, sto a možno aj tisíceurové sumy. Za pätnáste. Vláda uskutoční transformáciu nemocníc na obchodné spoločnosti a umožní transformáciu aj neziskovým organizáciám. Dovoľujem si tu tvrdiť, že toto, bez ohľadu na to, ako dlho budete vládnuť, neurobíte. Najmä kvôli limitácii zdrojov, ktoré máte, pretože pokiaľ by ste transformáciu urobili k 1. 1. budúceho roku, väčšina nemocníc zanikne. A vzniká ďalší problém, pán minister, pretože fakultné nemocnice, najmä ktorých sa to týka, sú už nemocnice vaše, že niekedy liečia pacientov, tých komplikovaných, tých ťažkých, kde sú naozaj nepredvídateľné náklady. A niekedy jeden pacient vyjde aj na viac desaťtisíc eur. Nestane sa to, že nemocnica, kvôli tvrdým rozpočtovým kritériám, ktoré bude musieť dodržiavať, týchto pacientov nebude liečiť tak, ako má? A bude ich liečiť, iba ak adekvátne a nie naozaj v maximálnej kvalite? Za ďalšie. Zriaďovatelia, vlastníci, regulačné úrady zabránia kartelovým dohodám. A v prípade nejasností sa zavedú inštitúcie dohodovacieho konania, mediácie a rozhodcovského konania. Pán minister, pokiaľ sa nepodarí presadiť 5 % za poistencov štátu, všetky tieto inštitúcie budú musieť byť využívané už v najbližších mesiacoch. Za sedemnáste. Na prevádzku a výber RZP a LRP a tak ďalej, chcem upozorniť, že LRP neexistuje. Takýto pojem sa v našom systéme nenachádza ani ako skratka. A je to síce chybný terminus technicus, ale je to programové vyhlásenie vlády. Máme RZP a RLP. A za ďalšie píšete, že tieto licencie sa budú vydávať postupne a nie naraz. Chcem upozorniť, že aj v súčasnej dobe sa nevydávali licencie naraz, ale vydávali sa v štyroch rozličných obdobiach. Za osemnáste. Vláda umožní zdravotným poisťovniam možnosť tvorby zisku za presne stanovených podmienok. Máme v súčasnosti, máme čakacie listiny na operácie, máme čakacie listiny ku špecialistom. Každý poskytovateľ zdravotnej starostlivosti žiada na svoju prevádzku viac. A tí, ktorí ste lekári, alebo ktorí máte ambulancie, ktorí viete, že stále je nepokoj medzi všetkými poskytovateľmi a platbami zdravotných poisťovní, ako chceme v období, keď naozaj každý žiada viac, vývoj zdrojov je limitovaný a je nižší ako sa očakával, aby sa z týchto zdrojov, z verejného zdravotného poistenia, z našich povinných zdravotníckych daní, vytváral zisk? Za devätnáste. Vláda zváži zvýšenie percenta poistného, ktoré nebude predmetom prerozdelenia a prehodnotí mechanizmus tohto poistného. To je to percento, ktoré nie je predmetom prerozdelenia, je momentálne iba 5 %. Pokiaľ ho zvýšite, môže sa stať to, čo sa dialo v minulosti, že budú, bude  robený z hľadiska poisťovní selektívny kontrakting zdravých poistencov. A za ďalšie, vláda zníži bariéry pre vstup nových subjektov na trh zdravotného poistenia. Všetci poskytovatelia zdravotnej starostlivosti si pamätajú na obdobie, keď sme mali poskytovateľov v zdravotnej starostlivosti viac ako desať. Bol z toho jeden veľký zmätok, a jeden veľký nepokoj. A na záver, pán minister, naozaj chcem, aby ste brali programové vyhlásenie a jeho definitívnu podobu ako výstrahu, pretože zodpovedný za rezort budete vy. A to najpodstatnejšie, čo v ňom bolo... (Prerušenie vystúpenia predsedajúcim.)